འཛམ་གླིང་འདིའི་སྟེང་གི་མི་དུང་ཕྱུར་བདུན་ཅུ་ཡོད་པ་ཚང་མ་མ་ཡི་མངལ་ནས་བཙས་པ་ཤ་སྟག་དང་།མ་ཡི་མངལ་ནས་བཙས་ཏེ་ལོ་གཉིས་གསུམ་རིང་མ་ཡི་ནུ་ཞོས་འཚོ་བ་དང་།མ་ཡི་བརྩེ་བས་འཚོ་བསྡད་པ་ཞིག་རེད།གལ་སྲིད་མ་དང་ཁ་བྲལ་བ་དང་མས་བརྩེ་བ་མ་བྱས་པ་ཡིན་ན་ཕྲུ་གུ་ཤི་འགྲོ་གི་རེད་མ་གཏོགས་བསྡད་ཐབས་ཡོད་པ་མ་རེད།མིའི་མི་ཚེ་མགོ་ཚུགས་སྟངས་ནས་བྱམས་བརྩེའི་འོག་ནས་འཚར་ལོངས་བྱུང་འདུགངོས་ཀྱིས་ནམ་རྒྱུན་འཆད་བཞིན་ཡོད།མི་རྣམས་ཆུང་ཆུང་སྐབས་ནས་ཕ་མའི་བརྩེ་བ་ཤུགས་ཆེན་པོ་ཡོད་མཁན་གྱི་ཕྲུ་གུ་ཚོ་ཡར་རྒས་ཡོང་སྐབས་ཀྱང་སེམས་ཀྱི་གཏིང་ན་རང་བཞིིན་གྱིས་སོ་སོར་ཡིད་ཆེས་ཤུགས་ཆེ་བ་ཡོད་པ་ཞིག་དང་།ཆུང་ཆུང་སྐབས་སུ་མ་ཡི་བརྩེ་བ་མ་བྱུང་བར་སྡུག་པོ་བཏང་བ་ལྟ་བུ་དང་།ཡང་ན།མ་དང་ཁ་བྲལ་བ་ཚོ་མི་ཚེའི་ནང་ལྟོ་གོས་གཏམ་གྱི་ཐོག་ནས་ལམ་འགྲོ་ཆེན་པོ་ཡོད་ནའང་།མི་ཞིག་ཐུག་པ་ཡིན་ནའང་སེམས་གཏིང་ལ་ཞེད་སྣང་ཡོང་བ་ལྟ་བུ་ལ་ཏན་ཏན་ཁྱད་པར་ཡོད་པ་རེད།མ་ནི་ཆུང་ཆུང་སྐབས་ནས་གལ་ཆེན་པོ་ཡིན་པ་ཙམ་དུ་མ་ཟད་མ་ཡི་བརྩེ་བ་ག་ཚོད་བྱུང་བ་དེའི་ཚོད་ཀྱིས་མི་ཚེ་གང་བོར་མི་དེ་སྐྱིད་པོ་ཡོང་ཐུབ་པ་དང་།སེམས་ནང་དུ་སོ་སོར་གདེང་འཁེལ་ནས་སྡོད་ཐུབ་པ་ཞིག་དང་།བརྩེ་བས་ཕོངས་བའི་མི་དེ་སེམས་གཏིང་ལ་མ་བདེ་བ་ཞིག་དང་དངངས་སྐྲག་ཡོང་བ་ཞིག་ཏན་ཏན་རེད།དེར་བརྟེན།ཚན་རིག་པའི་ཚོགས་འདུ་དེའི་སར་མིའི་ལྷན་སྐྱེས་རང་བཞིན་བྱམས་བརྩེའི་རང་བཞིན་རེད་ཅེས་ཟེར་བ་གོ་དུས་ངོས་ཀྱི་སེམས་ལ་སྤོབས་པ་ཞིག་སྐྱེས་སོང་།མིའི་ལྷན་སྐྱེས་ཀྱི་རང་བཞིན་བྱམས་བརྩེའི་རང་བཞིན་ཡིན་ན་བྱམས་བརྩེ་གོང་འཕེལ་གཏོང་བར་འབད་བརྩོན་བྱས་པ་ཡིན་ན་ནུས་པ་ཐོན་ཐུབ་པ་ཞིག་ཡིན་པ་དང་།མིའི་ལྷན་སྐྱེས་ཀྱི་རང་བཞིན་ཞེ་སྡང་གི་རང་བཞིན་ཅན་ཞིག་ཡིན་ན་བྱམས་བརྩེའི་སྐོར་བཤད་ན་བཅོས་མ་ལྟ་བུ་ཆགས་ཡོད།མིའི་ལྷན་སྐྱེས་ཀྱི་རང་བཞིན་བྱམས་བརྩེ་ལྡན་པའི་རང་བཞིན་ཡིན་པས་དེ་ཡར་རྒྱས་བཏང་བ་ཡིན་ན་ལྷན་སྐྱེས་ཀྱི་རྒྱུ་ཆ་ཆ་ཚང་ཡོད་པའི་ཐོག་མུ་མཐུད་ཡར་རྒྱས་ལ་འགྲོ་བའི་གོ་སྐབས་ཡོད་པ་དང་ཡོང་ཐུབ་པ་ཞིག་རེད།